
נוסח לא מתוקן

מושב שני

פרוטוקול מס' 411

מישיבת ועדת הכספים

יום שני, כ"ה בסיון התש"ע (7 ביוני 2010), שעה  12:10

סדר היום:

קרן הסיוע לנפגעים מהעלאת גיל הפרישה

נכחו:

חברי הוועדה:

משה גפני – היו"ר

מוזמנים:

יובל רז, רכז משרדים כלכליים, אגף התקציבים, משרד האוצר

דפנה ורנר, רפרנטית משרדים כלכליים, אגף התקציבים, משרד האוצר

נעם שטרן, רפרנט תעשייה, מסחר ותעסוקה, אגף התקציבים, משרד האוצר

שרה זילברשטיין-היבש, ראש תחום פניות הציבור, המשרד לענייני גמלאים

אבי יחזקאל, אקטואר, אגף הפנסיה, ההסתדרות החדשה

אלי יריב, ההסתדרות החדשה

חזקיה ישראל, התאחדות התעשיינים

עמי צדיק, מרכז המחקר והמידע, הכנסת

ייעוץ משפטי:

שגית אפיק

ענת מימון

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

קרן הסיוע לנפגעים מהעלאת גיל הפרישה

היו"ר משה גפני:


אני פותח את ישיבת ועדת הכספים. על סדר היום קרן הסיוע לנפגעים מהעלאת גיל הפרישה.

יובל רז:


לפני כחודשיים התקיימה ישיבה אצל מנכ"ל משרד התעשייה, המסחר והתעסוקה יחד עם התאחדות התעשיינים ורוב הנקודות סוכמו. לאחרונה עלתה סוגיה שאנחנו עכשיו בודקים אותה אצלנו ואני מקווה שנוכל להתקדם הלאה. תוך שבועיים-שלושה תתקיים ישיבה אצל מנכ"ל משרד התעשייה ואז אני מקווה שנסגור את הכל.

היו"ר משה גפני:


איזו בעיה התעוררה?

יובל רז:


בעיות משפטיות קטנות. אנחנו מקווים שלא משהו גדול. הסוגיות הגדולות שלמעשה מנעו את התקדמות ההסכם לובנו בין הצדדים, בין הממשלה להתאחדות.

היו"ר משה גפני:


אתה אומר שבתוך שבועיים זה יסתיים.

יובל רז:


אני מקווה. אנחנו עושים מאמץ.

היו"ר משה גפני:


מה אתה מציע לנו לעשות?

יובל רז:


אין לי בעיה לעדכן את מנהל הוועדה אחרי הישיבה אצל מנכ"ל משרד התעשייה בעוד שבועיים-שלושה.

היו"ר משה גפני:


עוד לא נקבע מועד לישיבה?

יובל רז:


נקבע. אני פשוט לא זוכר בעל פה את התאריך, אבל הישיבה נקבעה לעוד שבועיים-שלושה והיא תתקיים אצל מנכ"ל משרד התעשייה.

היו"ר משה גפני:


ואתה תדווח למנהל הוועדה.

יובל רז:


כן.

היו"ר משה גפני:


קיצוץ דמי ההבראה שהחליטו לבטל אותו, אני מבין שזה לא בתחום שלך.

יובל רז:


זה לא בסדר היום, כך שלא התכוננתי.

היו"ר משה גפני:


אין לי טענות. סתם, מתוך סקרנות אני רוצה לדעת האם דיוני הוועדה בעניין הזה תרמו לביטול קיצוץ דמי ההבראה. אתה לא יודע.

יובל רז:


לא.

היו"ר משה גפני:


יכול להיות שגם זה לא נוגע לדיוני הוועדה. יש דברים טובים שנעשים במדינה ואנחנו מיותרים. אנחנו מקיימים דיונים כדי לבטל את הקיצוץ בדמי ההבראה ופתאום זה מתבצע. אנחנו מרגישים מיותרים.

עמי צדיק:


אפשר להחזיר את מה שהם לקחו לפני שנה.

היו"ר משה גפני:


בסדר. אנחנו נחכה. תגרמו לכך שאחרי שבועיים-שלושה אני לא אתעצבן.

יובל רז:


אנחנו מקווים.

היו"ר משה גפני:


זה כבר מתחיל לעצבן.


תודה רבה. הישיבה נעולה.

הישיבה ננעלה בשעה 12:20

